A Magyar Nemzet birtokában lévő dokumentumok alapján

több mint 4,8 millió dollárt, azaz bő 1,2 milliárd forintot tart egy offshore számlán Szabó Zsolt fideszes képviselő és felesége.

A fejlesztés- és klímapolitikáért, valamint kiemelt közszolgáltatásokért felelős államtitkár egy belize-i cég, a 2013. júniusban bejegyzett Joy World Enterprise Ltd. mögött áll.

A lap azt írja, hogy a papírokban feltűnt offshore közvetítő cég, a Fidelity és az annak nevében aláíró személyek, valamint a közjegyző is valós személy. A cég számlájának éves fenntartási költségét, 300 dollárt 2017. év végéig fizették meg, ezért a Belize Bank zárolta a betétet és azt a pénz befizetésével lehetne feloldani.

A Magyar Nemzet szerint Szabó Zsolték családi vállalkozása a belize-i dokumentumokon szereplő hatvani címre van bejegyezve.

Kitérnek arra, hogy Szabó Heves megye egyik legbefolyásosabb embere, aki Egerben született és 1990 előtt a Jászszentandrási Haladás Mgtsz.-ben dolgozott, majd a hatvani Aranyfácán Konzervgyár alkalmazta. Az önéletrajza szerint üzemmérnöki és könyvvizsgálói végzettséggel rendelkező Szabó 2006-ban lett Hatvanban fideszes önkormányzati képviselő és frakcióvezető, 2014-ben pedig a Nemzeti Fejlesztési Minisztérium államtitkára lett.

Szabó érdekköre a Magyar Nemzet szerint hírportált és televíziót épített fel, amely minden lépését megörökíti, mindenből képes protokollt csinálni, például a saját hatvani Fidesz-irodájának átadását is szalagátvágással ünnepelte.

Helyreigazítás Cikkünkben valótlanul híreszteltük, hogy Szabó Zsolt államtitkár és felesége áll a Joy Worldwide Enterprise Limited cég mögött, melynek belize-i számláján több, mint 1,2 milliárd forint van. A nevezett cég nem áll Szabó Zsolt és felesége sem közvetett, sem közvetlen irányítása, tulajdonlása, befolyása alatt.

Kiemelt kép: MTI/Komka Péter